S-203/2014

Mál þetta, sem dómtekið var 30. mars sl., er höfðað af lögreglustjóranum á Akureyri, nú lögreglustjóranum á Norðurlandi eystra, hér fyrir dómi með ákæru, útgefinni á 17. nóvember 2014, á hendur V og Z, en einnig X og Y, fyrir eftirtalin fíkniefnalagabrot:

„I.

Gegn ákærðu V og Z, fyrir að hafa staðið saman að eftirgreindum fíkniefnaviðskiptum:

A.

Að hafa í lok apríl 2013 keypt 63 grömm af amfetamíni af meðákærða Y og fengið efnin send frá Reykjavík til Akureyrar og síðan drýgt efnin með íblöndunarefni og þannig allt að tvöfaldað magn þeirra og síðan selt hluta af efnunum þannig.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

B.

Að hafa í byrjun maí 2013, keypt 59 grömm af amfetamíni og 13,7 grömm af kókaíni af meðákærða Y og flutt efnin til Akureyrar, þar sem þau drýgðu amfetamínið með íblöndunarefni og þannig allt að tvöfölduðu þau magn efnisins og selt síðan hluta af efnum þessum, en voru með í vörslum sínum á heimili sínu að [...] á Akureyri, þann 10. maí 2013, 52,75 grömm af amfetamíni.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

[...]

Þess er krafist að ákærðu verði dæmd til refsingar, til greiðslu alls sakarkostnaðar.

Þess er og krafist að ákærðu V og Z verði dæmd til að sæta upptöku á efnum þeim, sem lögreglan lagði hald á og tilgreind eru í efnaskrá nr. 25.130 og haldlagðri grammavog og ákærði [Y] til að sæta upptöku á efnum þeim sem lögreglan lagði hald á og tilgreind eru í efnaskrá nr. 25.129, samkvæmt 6. mgr. og 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

[...]“

Ákæruþættir X og Y, voru skildir frá málinu, sbr. heimildarákvæði 1. mgr. 169. gr. laga nr. 88, 2008, sbr. nú mál nr. S-195/2014 og S-44/2015.

Af hálfu ákærðu V og Z er krafist vægustu refsingar sem lög framast heimila.

Ákærðu V og Z hafa hér fyrir dómi játað þau brot sem þeim eru gefin að sök í I. kafla ákæru, A og B lið, þ.e. að hafa haft vörslur á greindum fíkniefnum. Játningar ákærðu eru að þessu leyti í samræmi við rannsóknargögn lögreglu. Að mati dómsins er ekki ástæða til að efa að játningar ákærðu séu sannleikanum samkvæmar og er því nægilega sannað að þau hafi gerst sek um þá háttsemi sem í ákæru er lýst og þar rétt heimfærð til refsiákvæða. Verður því lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88, 2008 um meðferð sakamála.

Ákærða V hefur ekki áður sætt refsingu svo kunnugt sé. Við ákvörðun refsingar ákærðu V verður litið til þess að hún hafði í vörslum sínum á nokkurt magni fíkniefna og seldi hluta þeirra í félagi við meðákærða Z. Að þessu virtu þykir refsing V hæfilega ákveðin fjögurra mánaða fangelsi. Til þess ber að líta að ákærða V játaði hina refsiverðu háttsemina afdráttarlaust við alla meðferð málsins, hjá lögreglu og fyrir dómi. Að auki hefur skipaður verjandi hennar lagt fram vottorð þar sem fram kemur að hún leitaði sér aðstoðar vegna fíkniefnanotkunar sinnar á vormánuðum 2014, en hún hefur að sögn nú hætt slíkri neyslu. Að þessu virtu þykir fært að fresta fullnustu refsingar ákærðu skilorðsbundið í tvö ár frá uppkvaðningu dómsins að telja og skal refsing hennar niður falla að þeim tíma liðnum haldi hún almennt skilorð 57. gr. almennra hegningarlaga, sbr. 4. gr. laga nr. 22, 1955.

Ákærði Z hefur samkvæmt sakavottorði áður sætt refsingum, en sá ferill hefur þó ekki áhrif í máli þessu. Við ákvörðun refsingar ákærða nú verður litið til þess að hann hafði vörslu á nokkru magni fíkniefna, ásamt meðákærðu V, og að hann seldi ennfremur hluta af efninu. Þykir refsing ákærða Z að þessu virtu hæfilega ákveðin fjögurra mánaða fangelsi. Til þess er að líta að hann játaði háttsemina við alla meðferð málsins, líkt og meðákærða. Þá liggur fyrir að hann leitaði sér aðstoðar vegna fíkniefnavandkvæða sinna á vormánuðum 2014 og að hann er nú í föstu starfi. Þykir því fært að fresta fullnustu fangelsisrefsingar ákærða Z skilorðsbundið í tvö ár frá uppkvaðningu dómsins að telja og skal refsingin niður falla að þeim tíma liðnum haldi hann almennt skilorð 57. gr. hegningarlaganna, sbr. 4. gr. laga nr. 22, 1955.

Dæma ber ákærðu V og Z til að sæta upptöku á þeim fíkniefnum sem lögreglan lagði hald á við rannsókn málsins, sbr. efnaskrá nr. 25.130. Ennfremur ber að gera upptæka til ríkissjóðs grammavog sem var í vörslum þeirra.

Dæma ber ákærðu Z og V til að greiða óskipt sakarkostnað ákæruvalds 140.965 krónur, en til þess er að líta að hluti þess kostnaðar féll til vegna rannsóknar á þætti ákærða Y. Þá ber að dæma ákærðu V til að greiða sakarkostnað að fjárhæð 37.650 krónur, sem til féll er lögreglustjóri greiddi reikning tilnefnds verjanda hennar við rannsókn málsins hjá lögreglu, en verjandinn var á síðari stigum skipaður verjandi hennar. Loks ber að dæma ákærðu V til að greiða skipuðum verjanda sínum, Á-kk-þgf E-kk-þgf B-kk-þgf hdl. málflutningsþóknun, sem þykir hæfilega ákveðin 121.100 krónur að meðtöldum virðisaukaskatti. Dæma ber ákærða Z til að greiða skipuðum verjanda sínum J-kvk-þgf Ó-kvk-þgf A-kvk-þgf hdl. málflutningsþóknun, sem þykir hæfilega ákveðin 158.750 kr. að meðtöldum virðisaukaskatti.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð :

Ákærðu, V og Z, sæti hvort um sig fjögurra mánaða fangelsi. Fresta skal fullnustu refsingar þeirra beggja og þær niður falla að liðnum tveimur árum frá uppkvaðningu dómsins að telja, haldi þau, hvort um sig, almennt skilorð 57. gr. almennra hegningarlaga nr. 191, 1940, sbr. 4. gr. laga nr. 22, 1955.

Ákærðu V og Z sæti upptöku á fíkniefnum samkvæmt efnaskrá lögreglu nr. 25.130, en einnig á grammavog.

Ákærðu V og Z greiði óskipt 140.965 krónur vegna útlagðs kostnaðar ákæruvalds. Þá skal ákærða V ein greiða útlagðan kostnað ákæruvalds að fjárhæð 37.650 krónur, en ennfremur skal hún greiða málflutningsþóknun skipaðs verjanda síns, Á-kk-ef A-kk-ef B-kk-ef hdl. 121.100 krónur. Ákærði Z skal greiða málflutningsþóknun skipaðs verjanda síns, J-kvk-þgf Ó-kvk-þgf A-kvk-þgf hdl. 158.750 krónur.